PERUSTELUT

1. Ehdotuksen tausta

· Ehdotuksen perustelut ja tavoitteet

Tämä ehdotus koskee polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30. marraskuuta 2009 annetun neuvoston asetuksen (EY) N:o 1225/2009, jäljempänä ’perusasetus’, soveltamista muun muassa Intiasta peräisin olevan tietyn polyeteenitereftalaatin tuontia koskevassa menettelyssä.

· Yleinen tausta

Ehdotus perustuu perusasetuksen soveltamiseen ja tutkimukseen, joka tehtiin perusasetuksessa säädettyjen sisältöä ja menettelyjä koskevien vaatimusten mukaisesti.

· Voimassa olevat aiemmat säännökset

Voimassa olevat lopulliset toimenpiteet otettiin käyttöön lopullisen polkumyyntitullin käyttöönotosta muun muassa Intiasta peräisin olevan tietynlaisen polyeteenitereftalaatin tuonnissa annetun asetuksen (EY) N:o 2604/2000 muuttamisesta 6. lokakuuta 2005 annetulla neuvoston asetuksella (EY) N:o 1646/2005.

· Johdonmukaisuus suhteessa unionin muuhun politiikkaan ja muihin tavoitteisiin

Ei sovelleta.

2. INTRESSITAHOJEN KUULEMINEN JA VAIKUTUSTEN ARVIOINtI

· Intressitahojen kuuleminen

Menettelyn osapuolilla on perusasetuksen säännösten mukaisesti ollut tilaisuus puolustaa etujaan tämän tutkimuksen yhteydessä.

· Asiantuntijatiedon käyttö

Ulkopuolisten asiantuntijoiden käyttö ei ollut tarpeen.

· Vaikutusten arviointi

Ehdotus perustuu perusasetuksen täytäntöönpanoon.

Perusasetuksessa ei säädetä yleisestä vaikutusten arvioinnista, mutta se sisältää tyhjentävän luettelon arvioitavista edellytyksistä.

3. EHDOTUKSEN OIKEUDELLINEN SISÄLTÖ

· Ehdotetun toimen lyhyt kuvaus

Komissio pani 2. huhtikuuta 2011 vireille osittaisen välivaiheen tarkastelun, joka koski muun muassa Intiasta peräisin olevan polyeteenitereftalaatin tuontia.

Liitteenä oleva ehdotus neuvoston päätökseksi perustuu tutkimukseen, joka rajattiin polkumyynnin arviointiin ja joka koskee ainoastaan pyynnön esittäjää.

Pyynnön esittäjä peruutti välivaiheen tarkastelua koskevan pyyntönsä, ja todettiin, että tarkastelun jatkaminen viran puolesta ei ollut unionin edun mukaista.

Tämän vuoksi ehdotetaan, että neuvosto hyväksyy liitteenä olevan ehdotuksen tarkastelun päättämisestä annettavaksi asetukseksi. Asetus olisi julkaistava viimeistään 1. heinäkuuta 2012.

· Oikeusperusta

Neuvoston asetus (EY) N:o 1225/2009, annettu 30. marraskuuta 2009, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta.

· Toissijaisuusperiaate

Ehdotus kuuluu Euroopan unionin yksinomaiseen toimivaltaan. Sen vuoksi siihen ei sovelleta toissijaisuusperiaatetta.

· Suhteellisuusperiaate

Ehdotus on suhteellisuusperiaatteen mukainen seuraavista syistä:

Toimintatapa on kuvattu edellä mainitussa perusasetuksessa, eikä mahdollisuutta kansallisiin päätöksiin anneta.

Vaatimusta, jonka mukaan unionille, kansallisille viranomaisille, alue- ja paikallisviranomaisille, talouden toimijoille ja kansalaisille aiheutuvan taloudellisen ja hallinnollisen rasituksen olisi pysyttävä mahdollisimman pienenä ja oltava oikeassa suhteessa tavoitteeseen, ei sovelleta.

· Sääntelytavan valinta

Ehdotettu sääntelytapa: asetus.

Muut sääntelytavat eivät soveltuisi, koska perusasetuksessa ei säädetä muista vaihtoehdoista.

4. TALOUSARVIOVAIKUTUKSET

Ehdotuksella ei ole vaikutuksia unionin talousarvioon.

2012/0142 (NLE)

Ehdotus

NEUVOSTON ASETUS

Intiasta peräisin olevan tietynlaisen polyeteenitereftalaatin (PET) tuontiin sovellettavia polkumyyntitoimenpiteitä koskevan osittaisen välivaiheen tarkastelun päättämisestä

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009[1], jäljempänä ’perusasetus’, ja erityisesti sen 11 artiklan 3 kohdan,

ottaa huomioon Euroopan komission, jäljempänä ’komissio’, ehdotuksen, jonka tämä on tehnyt neuvoa-antavaa komiteaa kuultuaan,

sekä katsoo seuraavaa:

1. MENETTELY

1.1. Voimassa olevat toimenpiteet

(1) Neuvosto otti asetuksella (EY) N:o 2604/2000[2] käyttöön lopullisen polkumyyntitullin muun muassa Intiasta peräisin olevan polyeteenitereftalaatin (PET) tuonnissa, jäljempänä ’alkuperäinen tutkimus’. Tämän jälkeen toteutettiin perusasetuksen 11 artiklan 4 kohdan mukainen yritystä nimeltä South Asian Petrochem Ltd koskeva tarkastelu, jäljempänä ’uutta viejää koskeva tarkastelu’, ja lopulliset päätelmät on kirjattu neuvoston asetukseen (EY) N:o 1646/2005[3]. Toimenpiteiden voimassaolon päättymistä koskevan tarkastelun jälkeen neuvosto jatkoi asetuksella (EY) N:o 192/2007[4] lopullisen polkumyyntitullin voimassaoloa viidellä vuodella. Polkumyyntitoimenpiteitä muutettiin osittaisen välivaiheen tarkastelun jälkeen, jäljempänä ’viimeksi tehty välivaiheen tarkastelu’, neuvoston asetuksella (EY) N:o 1286/2008[5]. Toimenpiteet ovat erityisiä polkumyyntitulleja. Yksittäin nimetyille intialaisille tuottajille asetettujen tullien määrä vaihtelee 87,5 eurosta 200,9 euroon tonnilta; lisäksi muiden tuottajien tuonnille asetettiin jäännöstulliksi 153,6 euroa tonnilta, molemmat jäljempänä ’nykyiset tullit’.

(2) Intialaisen yrityksen South Asian Petrochem Ltd nimen muututtua (ilmoitus (EY) N:o 2010/C 335/06[6]) komissio totesi, että yrityksestä South Asian Petrochem Ltd tehtyjä polkumyyntiä koskevia päätelmiä olisi sovellettava yritykseen Dhunseri Petrochem & Tea Limited.

(3) Neuvosto otti asetuksella (EY) N:o 2603/2000[7] käyttöön lopullisen tasoitustullin muun muassa Intiasta peräisin olevan polyeteenitereftalaatin (PET) tuonnissa. Muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 11 päivänä kesäkuuta 2009 annetun neuvoston asetuksen (EY) N:o 597/2009[8] 20 artiklan, jäljempänä ’tuetun tuonnin vastainen perusasetus’, mukaisen nopeutetun uudelleentarkastelun jälkeen lopullisia toimenpiteitä muutettiin neuvoston asetuksen (EY) N:o 1645/2005[9] mukaisesti. Toimenpiteiden voimassaolon päättymistä koskevan tarkastelun jälkeen neuvosto jatkoi asetuksella (EY) N:o 193/2007[10] lopullisen tasoitustullin voimassaoloa viidellä vuodella. Tasoitustoimenpiteitä muutettiin viimeksi tehdyn tarkastelua koskevan tutkimuksen jälkeen asetuksella (EY) N:o 1286/2008. Tasoitustoimenpide on erityistulli. Yksittäin nimetyille intialaisille tuottajille asetettujen tullien määrä vaihtelee 0 eurosta 106,5 euroon tonnilta; lisäksi muiden tuottajien tuonnille asetettiin jäännöstulli 69,4 euroa tonnilta, molemmat jäljempänä ’nykyiset tasoitustoimenpiteet’.

(4) Intialaisen yrityksen South Asian Petrochem Ltd nimen muututtua (ilmoitus (EY) N:o 2010/C 335/07[11]) komissio totesi, että yrityksestä South Asian Petrochem Ltd tehtyjä tukia koskevia päätelmiä olisi sovellettava yritykseen Dhunseri Petrochem & Tea Limited.

(5) Komissio hyväksyi päätöksellä 2005/697/EY[12] yrityksen South Asian Petrochem Ltd antamat sitoumukset, joissa asetettiin alin vientihinta, jäljempänä ’sitoumus’. Nimen muutoksen jälkeen komissio totesi ilmoituksessa (EY) N:o 2010/C 335/05[13], että yrityksen South Asian Petrochem Ltd antamia sitoumuksia olisi sovellettava yritykseen Dhunseri Petrochem & Tea Limited.

1.2. Tarkastelupyyntö

(6) Perusasetuksen 11 artiklan 3 kohdan mukaisen osittaista välivaiheen tarkastelua koskevan pyynnön esitti Dhunseri Petrochem & Tea Ltd, joka on PET:n intialainen vientiä harjoittava tuottaja, jäljempänä ’pyynnön esittäjä’. Pyyntö oli rajattu polkumyyntiin ja pyynnön esittäjään. Pyynnön esittäjä teki samanaikaisesti myös pyynnön voimassaolevien tasoitustoimenpiteiden uudelleentarkastelusta. Polkumyynti- ja tasoitustulleja sovelletaan pyynnön esittäjän valmistamien tuotteiden tuontiin, ja pyynnön esittäjän myynnistä unioniin on annettu sitoumus.

(7) Pyynnön esittäjä on toimittanut alustavaa näyttöä siitä, että nykyisen tullin pitäminen voimassa nykyisellä tasolla ei ole enää tarpeellista polkumyynnin vaikutusten tasaamiseksi. Pyynnön esittäjä väitti, että yrityksen tuotantokustannuksissa oli tapahtunut merkittäviä muutoksia ja että nämä muutokset olivat johtaneet polkumyyntimarginaalin huomattavaan alenemiseen nykyisten tullien asettamisen jälkeen. Pyynnön esittäjän tekemä kotimarkkinahintojensa ja unioniin suuntautuvien vientihintojensa vertailu osoittaa, että polkumyyntimarginaali oli huomattavasti alhaisempi kuin nykyinen tullitaso.

1.3. Osittaisen välivaiheen tarkastelun vireillepano

(8) Kuultuaan neuvoa-antavaa komiteaa komissio päätti, että pyyntöön sisältyi riittävä alustava näyttö osittaisen välivaiheen tarkastelun, jäljempänä ’tämä tarkastelu’, vireille panemiseksi, mistä syystä se julkaisi 2 päivänä huhtikuuta 2011 Euroopan unionin virallisessa lehdessä ilmoituksen osittaisen välivaiheen tarkastelun vireillepanosta[14], jäljempänä ’vireillepanoilmoitus’, perusasetuksen 11 artiklan 3 kohdan mukaisesti; tarkastelu rajattiin koskemaan polkumyyntiä pyynnön esittäjän osalta.

1.4. Rinnakkainen tasoitustoimenpiteiden osittainen välivaiheen tarkastelu

(9) Komissio julkaisi 2 päivänä huhtikuuta 2011 ilmoituksen osittaisen välivaiheen tarkastelun vireillepanosta[15] tuetun tuonnin vastaisen perusasetuksen 19 artiklan mukaisesti; tarkastelu rajattiin tukiin ja pyynnön esittäjään.

(10) Tasoitustoimenpiteiden välivaiheen tarkastelussa todettiin, etteivät muutokset olleet luonteeltaan pysyviä. Näin ollen välivaiheen tarkastelu päätettiin eikä voimassaolleita toimenpiteitä muutettu.

1.5. Asianomaiset osapuolet

(11) Komissio ilmoitti pyynnön esittäjälle, viejämaan edustajille ja unionin tuottajien järjestölle virallisesti tarkastelun vireillepanosta. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi vireillepanoilmoituksessa asetetussa määräajassa.

(12) Kaikille osapuolille ilmoitettiin mahdollisuudesta tulla kuulluiksi. Yksi osapuoli pyysi tulla kuulluksi, ja pyyntöön suostuttiin.

(13) Saadakseen tutkimuksen kannalta tarpeellisina pitämänsä tiedot komissio lähetti pyynnön esittäjälle kyselylomakkeen ja sai vastauksen asetetussa määräajassa.

(14) Komissio hankki ja tarkisti kaikki polkumyynnin määrittämisen kannalta tarpeellisina pitämänsä tiedot. Komissio teki tarkastuskäynnin pyynnön esittäjän toimitiloihin Kolkatassa, Intiassa, ja Haldiassa, Intiassa.

2. PYYNNÖN PERUUTTAMINEN JA MENETTELYN PÄÄTTÄMINEN

(15) Pyynnön esittäjä peruutti komissiolle osoittamallaan, 18 päivänä huhtikuuta 2012 päivätyllä kirjeellä pyyntönsä, joka koski Intiasta peräisin PET:n tuontiin sovellettavien polkumyyntitoimenpiteiden osittaisen välivaiheen tarkastelun vireillepanoa. Peruutusta perusteltiin lähinnä sillä, että pyynnön esittäjä on yhä lisännyt tuotantokapasiteettiaan, mikä osoittaa, että polkumyynnissä tapahtuneet muutokset eivät olleet luonteeltaan pysyviä, koska tuotantokustannukset jatkoivat yhä laskuaan. Pyynnön esittäjä väitti, että kyseessä oli jatkuva muutosprosessi, minkä vuoksi on syytä epäillä, olivatko kyseessä tutkimuksessa todetut jatkuvat muutokset. Todettiin, että vaikka osa tutkimuksen aikana todetuista muutoksista oli luonteeltaan pysyviä, yrityksessä on todellakin meneillään jatkuva muutosprosessi.

(16) Tarkasteltiin mahdollisuutta jatkaa tutkimusta omasta aloitteesta. Komission yksiköt eivät todenneet mitään pakottavia syitä sille, miksi tutkimuksen päättäminen ei olisi unionin edun mukaista. Tästä syystä tarkastelua koskeva tutkimus olisi päätettävä.

(17) Asianomaisille osapuolille ilmoitettiin aikeesta päättää tarkastelua koskeva tutkimus ja niille annettiin mahdollisuus esittää huomautuksensa.

(18) Näin ollen katsotaan, että Intiasta peräisin olevan PET:n koskeva tarkastelu olisi päätettävä ilman, että voimassa olevia polkumyyntitoimenpiteitä muutetaan,

ON HYVÄKSYNYT TÄMÄN ASETUKSEN:

1 artikla

Päätetään asetuksen (EY) N:o 1225/2009 11 artiklan 3 kohdan mukaisesti vireille pantu muun muassa Intiasta peräisin olevan tietynlaisen polyeteenitereftalaatin tuontiin sovellettavien polkumyyntitoimenpiteiden osittainen välivaiheen tarkastelu muuttamatta voimassa olevia polkumyyntitoimenpiteitä.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] EUVL L 343, 22.12.2009, s. 51.

[2] EYVL L 301, 30.11.2000, s. 21.

[3] EUVL L 266, 11.10.2005, s. 10.

[4] EUVL L 59, 27.2.2007, s. 1.

[5] EUVL L 340, 19.12.2008, s. 1.

[6] EUVL C 335, 11.12.2010, s. 6.

[7] EUVL L 301, 30.11.2000, s. 1.

[8] EUVL L 188, 18.7.2009, s. 93.

[9] EUVL L 266, 11.10.2005, s. 1.

[10] EUVL L 59, 27.2.2007, s. 34.

[11] EUVL C 335, 11.12.2010, s. 7.

[12] EUVL L 226, 11.10.2005, s. 62.

[13] EUVL C 335, 11.12.2010, s. 5.

[14] EUVL C 102, 2.4.2011, s. 18.

[15] EUVL C 102, 2.4.2011, s. 15.